วันนี้เราไปชอปปิงสินค้ามือสองกันดีกว่า สินค้ามือสองที่เป็นที่นิยมก็จะมีพวกเสื้อผ้า รองเท้า กระเป๋า และอุปกรณ์อิเล็กทรอนิกส์ หลายคนสงสัยว่า สินค้ามือสองพวกนี้มาจากไหน สินค้าเหล่านี้อาจจะเป็นสินค้าที่คนขายเป็นผู้ใช้เอง สาเหตุที่เอามาขายต่อก็อาจจะเป็นเพราะต้องการระบายของที่มีอยู่เยอะแล้ว หรืออาจเป็นเพราะมีปัญหาด้านการเงิน เลยเอาของมาขายแก้ปัญหาเฉพาะหน้าไปก่อน หรือของที่ซื้อมาในตอนแรกอาจไม่เหมาะสมกับตัวเอง เช่น ซื้อเสื้อผ้ามาแล้วมันคับเกินไป หลวมเกินไป หรือใส่แล้วไม่สวยไม่ถูกใจ ก็เลยเอามาขายต่อ ดังนั้นคุณภาพก็ยังพอใช้ได้อยู่ และของที่ขายอาจจะเหมาะกับเจ้าของคนใหม่มากกว่าคนเก่า สินค้ามือสองยังมีอีกแหล่งหนึ่งคือ สินค้าที่มาจากนอกประเทศ อันนี้เขาทำกันเป็นธุรกิจ สถานที่ที่รู้จักกันดีก็คือ ตลาดโรงเกลือ เป็นตลาดสินค้ามือสองที่ใหญ่ที่สุดในประเทศไทย ตั้งอยู่ในอำเภออรัญประเทศ จังหวัดสระแก้ว ใกล้กับด่านตรวจคนเข้าเมืองไทยกัมพูชา สินค้ามือสองจะมีพวกเสื้อผ้า รองเท้า กระเป๋า แว่นตา นาฬิกา เครื่องใช้ไฟฟ้า หรือสินค้าแบรนด์เนม ทั้งของแท้ และของเทียม เช่น กางเกงยีนส์ ลีวายริมแดง จากราคาเดิม หนึ่งพันห้าร้อยถึงสองพันบาท สามารถซื้อได้ในราคา หกร้อยห้าสิบถึงหนึ่งพันบาท แต่ถ้าตาไม่ดีอาจจะได้ของเทียมในราคาเท่ากับของแท้ แต่รับรองว่าราคาถูกกว่าซื้อมือหนึ่งแน่นอน สินค้าในตลาดโรงเกลือประเภท เสื้อผ้า รองเท้า กระเป๋าเหล่านี้ มักจะมีที่มาจากนอกประเทศ มีการนำเข้าจากทางเรือ สินค้าจะมาจากประเทศญี่ปุ่นบ้างเกาหลีบ้าง และอาจมาจากฝั่งอเมริกา ว่ากันว่าสามสิบเปอร์เซ็นต์ของสินค้าที่นำเข้ามานั้น ได้มาจากการบริจาค จากประเทศที่พัฒนาแล้ว แล้วให้ไปยังประเทศโลกที่สาม ที่ตลาดโรงเกลือจะมีพ่อค้าแม่ค้ามาจากทุกที่ในประเทศไทย โดยพวกเขาจะมาเหมาซื้อสินค้าเป็นกระสอบ ๆ เพื่อเอาไปขายต่อตามจังหวัดที่ตัวเองมา สินค้าเหล่านั้นจะบรรจุกระสอบเป็นร้อย ๆ กระสอบ ถ้ามีคนธรรมดาที่มาจับจ่ายใช้สอย ทางร้านก็มักจะแกะกระสอบขายกันไป เราก็ต้องมานั่งเลือกกันอีกที ลูกค้ามักจะเป็นคนกลุ่มหนึ่งเท่านั้น เช่น พวกวัยรุ่นที่มักสนใจรองเท้าเป็นพิเศษ รวมไปถึงคนกลุ่มระดับล่าง ๆ ที่มีรายรับไม่มาก พวกเขาจะไม่ค่อยมีอคติเท่าไหร่กับสินค้า แต่คุณภาพสินค้าจะไม่ดีเยี่ยม คุณภาพจะปน ๆ กันไป มีตั้งแต่ดีพอใช้ไปจนถึงระดับแย่ แต่ก็ใช่ว่าคนทุกกลุ่มจะชื่นชอบสินค้ามือสองเสมอไป เพราะคนไทยอีกส่วนหนึ่งที่มีฐานะกลาง ๆ ไปจนถึงร่ำรวย มักจะเป็นพวกถือตัว พวกเขาจะไม่ซื้อ ไม่มีความสนใจสินค้ามือสองเลย เพราะมีความคิดที่ว่าไม่ชอบใช้ของต่อจากใคร อาจเพราะเป็นเรื่องสุขอนามัย หรือเพราะว่าไม่รู้ว่าสินค้าเหล่านี้เป็นของใคร ใครเป็นคนใช้มาก่อน และคนที่ใช้มานั้นมีสุขภาพร่างกายแข็งแรงหรือเปล่า หรือว่ามีโรคติดต่อหรือเปล่า หรือบางทีสินค้าเหล่านี้อาจถูกบริจาคมา เพราะเจ้าของเดิมนั้นไม่ได้อยู่บนโลกใบนี้แล้ว นี่จึงเป็นข้อเสียของสินค้ามือสองที่ทำให้คนส่วนใหญ่ไม่กล้าซื้อ ดังนั้นหากใครคิดจะซื้อสินค้ามือสองมาใช้ ควรจะนำไปทำความสะอาดเสียก่อน ทางที่ดีควรนำไปผ่านการฆ่าเชื้อให้เรียบร้อย นอกจากนี้ตลาดโรงเกลือก็ยังมีสินค้าจำพวกเครื่องใช้ในชีวิตประจำวัน เช่น ที่นอน หมอน มุ้ง เครื่องทองเหลือง แล้วก็พรม รวมไปถึง อาหารสด อาหารแห้ง ซึ่งสินค้าเหล่านี้มีทั้งของไทยเอง และก็ของทางเขมร แถมราคายังไม่แพงอีกด้วย

ต่อไปเป็นสินค้ามือสองจำพวกเครื่องอิเล็กทรอนิกส์ เช่น คอมพิวเตอร์ มือถือ ทีวี ตู้เย็น เครื่องเล่นต่าง ๆ เป็นต้น กลุ่มคนที่มาซื้อจะเป็นพวกคนที่อยากได้ของมือหนึ่ง แต่มีเงินไม่พอ หรือบางทีชอบสินค้ารุ่นหนึ่งมาก ๆ แต่ว่าสินค้านั้นเลิกผลิตไปแล้ว หรือบางคนชอบเปลี่ยนรุ่นบ่อย ๆ ซื้อมือหนึ่งเสียดายเงิน เลยซื้อมือสองเอาซะเลย เพราะเวลาขายต่อ ราคาก็จะหายไปไม่มาก อย่างไรก็ตาม ขอให้ทุกคนจำข้อนี้เอาไว้เลยว่า สินค้ามือสองนั้นมีโอกาส และความเสี่ยงถึงเจ็ดสิบเปอร์เซ็นต์ นั่นหมายความว่า สิ่งที่ขายอยู่ตามร้านบางครั้งอาจจะเป็นสิ่งที่เสีย หรือพังไปแล้ว แต่กลับเอามาซ่อม ต่อเติมใหม่แล้วก็เอามาขายทิ้ง สินค้ามือสองคือสินค้าที่ผ่านการใช้งานมาแล้ว ซึ่งบางครั้งซื้อมาอาจจะมีปัญหาภายหลัง ดังนั้นเวลาซื้อควรจะเลือกดี ๆ ตัดสินใจนาน ๆ ก่อนที่จะควักเงินจ่าย